**Да роднай мовы сэрцам дакрануся**

[***Вольга Варэнік***](https://poets.by/users/d492177c06ab077/author/%D0%92%D0%BE%D0%BB%D1%8C%D0%B3%D0%B0%20%D0%92%D0%B0%D1%80%D1%8D%D0%BD%D1%96%D0%BA)

Да роднай мовы сэрцам дакрануся, –  
Яна, як маці, прыхіне ў адказ,  
Я кожным яе словам ганаруся,  
Яно – святыня! – паўтару не раз.

У слове гэтым – бусла клекатанне,  
Спеў жаўранка і зумканне пчалы,

Праменьчык сонца, яснае світанне,

І водар свежаскошанай травы.

У слове гэтым – майскі пах язміну,

І шум дуброў, цурчанне ручая,

Смак сакавітай ліпеньскай маліны,

Вясёлы шчэбет птушак у гаях.

У слове гэтым – колер васільковы,

Званочкі, рэкі, чысты небакрай,

І захад дня блакітна-вечаровы,

Азёрна-сіні беларускі край.

У слове гэтым – спеў маёй матулі,

Што чула ў дзяцінстве я не раз,

Жыццёвыя ўрокі ад татулі,

Што праз гады нясу я, як наказ...

Да роднай мовы сэрцам дакрануся, –  
Ты – маці, ты – радзіма, ты – жыццё!  
Ніколі ад цябе не адракуся

І не аддам цябе на забыццё!

Сёння ў свеце налічваецца да пяці тысяч моў. Палова з іх знаходзіцца пад пагрозай знікнення. Менавіта дзеля іх захавання, садзейнічання прызнанню і выкарыстанню ў 1999 годзе рашэннем ЮНЕСКА быў абвешчаны Міжнародны дзень роднай мовы, які адзначаецца 21 лютага.  
  
У нашай краіне дзве дзяржаўныя мовы. Але ў гэты дзень галоўным аб'ектам увагі становіцца мова тытульнай нацыі — беларуская.  
  
Даўней яна была адной з самых культурных усходнеславянскіх моў. У Вялікім Княстве Літоўскім на ёй пісаліся ўсе законы, вяліся ўсе суды, адбываліся соймы. Мы, беларусы, маем багатае пісьменства, старэйшае за польскае і маскоўскае. 3 усіх славянскіх народаў адны толькі чэхі раней за нас займелі надрукаваную Біблію на сваёй мове. Яна з'явілася ў 1488 годзе. А ў 1517-м у Празе доктар лекарскіх навук Францыск Скарына з Полацка выдаў першую друкаваную ўсходнеславянскую кнігу — Біблію па-беларуску.

Мова – частка чалавечай культуры, гістарычнай спадчыны. Дзякуючы ёй жывуць традыцыі. Мова абуджае цікавасць да пазнання свету, садзейнічае праяўленню павагі да нашага мінулага і служыць элементам аб’яднання людзей.

Дзень роднай мовы — нагода яшчэ раз задумацца пра лёс і будучыню той мовы, якую мы завём нацыянальнай і матчынай. І ад кожнага з нас сёння залежыць, ці будзе існаваць жывая беларуская мова – нацыянальная мова Рэспублікі Беларусь і адна з дзяржаўных моў нашай  краіны.